**Uputa za ispostavljanje i korištenje Iskaznice K-50 za putovanja u vlakovima**

 **HŽ Putničkog prijevoza za članove Hrvatskog sindikata šumarstva i članove njihovih užih obitelji**

1. **Nositelji i korisnici prava na Iskaznicu K-50**

Nositelji prava:

* + Članovi Hrvatskog sindikata šumarstva- za vrijeme trajanja radnog odnosa
	+ imaju pravo na pojedinačna putovanja s popustom 50% od redovite prijevozne cijene, te na kupnju mjesečne opće pretplatne karte s dodatnim popustom od 20% u odnosu na cijene mjesečnih karata

Korisnici prava:

* članovi uže obitelji nositelja prava (bračni/životni partneri i djeca) - za vrijeme trajanja prava nositelja prava
* imaju pravo isključivo na pojedinačna putovanja s popustom 50%
* djeca - do završetka zakonom propisanog obveznog školovanja odnosno do navršene 25. godine života pod uvjetom da su redoviti polaznici škole ili fakulteta

**S Iskaznicom K-50 povlaštenu vožnju može ostvariti samo osoba na koju ista glasi.**

1. **Ispostavljanje Iskaznice K-50**

Nositelj prava dužan je :

* osobno pristupiti u službeno mjesto/blagajnu HŽPP te se identificirati osobnom iskaznicom te članskom iskaznicom sindikata ili potvrdom o članstvu u sindikatu
* priložiti 1 fotografiju veličine 3x3,5 cm
* jednokratno platiti 30,00 kn za ispostavljanje Iskaznice K-50

Korisnik prava dužan je:

* zajedno s nositeljem prava osobno pristupiti u službeno mjesto/blagajnu HŽPP te se identificirati osobnom iskaznicom i potvrdom sindikata o užem srodstvu s nositeljem prava
* nositelj prava može i sam kupiti Iskaznice K-50 za članove svoje uže obitelji uz prilaganje potrebne potvrde poslodavca o užem srodstvu
* priložiti 1 fotografiju 3x3,5 cm člana uže obitelji za kojeg se ispostavlja Iskaznica K-50
* jednokratno platiti 30,00 kn za ispostavljanje Iskaznice K-50
1. **Popust**

Prijevoz s Iskaznicom K-50 može se ostvariti na redovitim linijama unutarnjeg javnog prijevoza, vlakovima predviđenima voznim redom (**ne vrijedi** u posebnim vlakovima).

Cijene pojedinačnih karata koje se kupuju temeljem Iskaznice K-50 snižene su 50% u odnosu na pojedinačne prijevozne cijene. Cijene mjesečnih pretplatnih karata snižene su za 20% u odnosu na cijenu mjesečne karte.

Popust 50% temeljem Iskaznice K-50 **ne primjenjuje se** na cijene za uporabu postelje u vagonima za spavanje i uporabu ležaja u vagonima s ležajima, na prijevoz praćenih automobila i motocikala, te na prijevoz bicikala.

Za vlakove s obaveznom rezervacijom sjedala, ista se naplaćuje u punom iznosu.

1. **Kupovina i pregled prijevoznih karata**

Prijevozne karte temeljem Iskaznice K-50 kupuju se na putničkim blagajnama ili u vlaku.

Pojedinačne prijevozne karte s popustom nositelji i korisnici prava kupuju i plaćaju na putničkim blagajnama ili u vlaku, a pretplatne karte nositelji prava kupuju i plaćaju isključivo na putničkim blagajnama.

Nositelj i korisnik prava obvezni su predočiti Iskaznicu K-50 prilikom kupnje prijevoznih karata kao i vlakopratnom osoblju prilikom pregleda prijevoznih karata u vlaku. U slučaju da nositelj ili korisnik prava prilikom putovanja ne mogu pokazati važeću Iskaznicu K-50, vlakopratitelj u vlaku tom će putniku naplatiti razliku između plaćene snižene cijene i stvarno potrebne prijevozne cijene bez popusta i dodatak sukladno važećim tarifama i propisima HŽ Putničkog prijevoza.

Ukoliko službeno mjesto (blagajna) nije otvoreno za prodaju prijevoznih karata vlakopratitelj će u vlaku ispostaviti prijevoznu kartu po sniženoj cijeni, a ukoliko službeno mjesto prodaje prijevozne karte ili je prijevozna karta neodgovarajuća (npr. putovanje vlakom višeg ranga, u 1. razredu, produljenje putovanja i dr.) vlakopratitelj će u vlaku naplatiti dodatak sukladno važećim tarifama i propisima HŽ Putničkog prijevoza.

Novac za kupljene, a neiskorištene prijevozne karte vraća se u skladu s propisima HŽ Putničkog prijevoza.

Prijevozni uvjeti, propisi i tarife dostupni su na Internet stranicama HŽ Putničkog prijevoza [www.hzpp.hr](http://www.hzpp.hr).

**5.Načini plaćanja**

Mjesečne opće pretplatne karte, kao i karte za pojedinačna putovanja moguće je kupiti jednokratnim plaćanjem gotovinom ili kreditnim karticama u većim prodajnim mjestima.

**6.Gubitak Iskaznice K-50 ili prijevozne karte**

U slučaju gubitka Iskaznice K-50 isto se mora prijaviti u mjesto ispostavljanja Iskaznice K-50 tako da se može proglasiti nevažećom, a nositelj i korisnik prava za daljnje korištenje mora kupiti novu Iskaznicu K-50.

Za izgubljene prijevozne karte kupljene temeljem Iskaznice K-50 ne ispostavlja se zamjenska karta.

**7.Zlouporabe**

Zlouporaba ili nepravilno korištenje Iskaznice K-50 (npr. davanje na korištenje osobi na koju ista ne glasi) može dovesti do oduzimanja iste i podizanja tužbe kod nadležnog suda.